JUDr. **Peter Bročka** LL.M (\* 31. august 1982, Trnava) je slovenský právnik a komunálny politik, súčasný primátor krajského a okresného mesta Trnavy. Bročka Získal dvakrát titul majster Slovenska a je aj vicemajstrom sveta vo footbagu, ktoré sa konali v San Franciscu v roku 2002.

Peter Bročka prežil detstvo v Trnave, prvých šesť rokov života prežil na Prednádraží, študentské časy zase za hradbami na Vajanského. Absolvoval Gymnázium Jána Hollého a neskôr v Trnave aj vyštudoval právo obhájením bakalárskeho akademického titulu a magisterského akademického titulu na Právnickej fakulte Trnavskej univerzity v Trnave. Rigoróznu skúšku vykonal mimo svojho rodiska v Bratislave na Bratislavskej vysokej škole práv (dnešná Paneurópska vysoká škola). Kvôli postgraduálnemu štúdiu vycestoval do hlavného mesta Maďarska – do Budapešti – pre získanie akademickému titulu Majster práv.

Počas svojho života vystriedal viacero zamestnaní v rôznych sektoroch. Doteraz najdlhšie zamestnanie, aké vykonával, je primátorská funkcia.

Prvé volebné obdobie zvíťazil bez podpory politickej strany, kde porazil kandidáta pravicovej koalície Jána Žitňanského, kandidáta vládneho Smeru-SD Bystríka Stanka, aj ďalších dvoch kandidátov, a stačil mu k tomu len jeden bilbord. Ako kandidát v komunálnych voľbách v roku 2018 vyhral s jeho zoskupením nezávislých poslancov Za lepšiu Trnavu, ktoré nemalo ani jeden bilbord, ani jeden city light. „Mali sme plagáty a niekoľko typov letákov," odkázal Bročka. V prvom volebnom období mal Bročka v mestskom zastupiteľstve 13 poslancov z celkových 31. Ale ku koncu volebného obdobia sa niektorí poslanci, vrátane viceprimátora Mateja Lančariča, odpojili od Bročkovej platformy a založili si vlastné zoskupenie nezávislých poslancov, ktoré viedli pod spoločným názvom Priateľská Trnava s jej predsedom Mariánom Galbavým. V druhom volebnom období sa do mestského zastupiteľstva dostalo až 24 nezávislých poslancov, ktorých viedol Peter Bročka.

Vzdelanie
---------

* 2009: Odbor International Business Law na Central European University v Maďarsku – získaný titul LL.M
* 2008: Bratislavská vysoká škola práv – získaný titul JUDr.
* 2006: Právnická fakulta Trnavskej univerzity v Trnave
* 2001: Gymnázium Jána Hollého

Kariéra
-------

* 2012 – 2014: Železničná spoločnosť Cargo Slovakia, a.s. – právnik – špecialista
* 2011 – 2012: Fakultná nemocnica Trnava – právnik
* 2010 – 2011: Alpe Euroservice, s.r.o. – právnik
* 2010: Ministerstvo dopravy a výstavby Slovenskej republiky, Sekcia projektov verejno-súkromného partnerstva, Odbor projektového riadenia projektov – riaditeľ odboru
* 2009 – 2010: Ministerstvo dopravy a výstavby Slovenskej republiky, Sekcia projektov verejno-súkromného partnerstva, Odbor metodického riadenia projektov – štátny radca
* 2008: Krajský pozemkový úrad Trnava – samostatný referent – právnik
* 2007: Obvodný pozemkový úrad Trnava – samostatný referent – právnik

Komunálna politika
------------------

* 2018 – 2022: primátor Trnavy
* 2014 – 2018: primátor Trnavy
* 2015 – člen prezídia Únie miest Slovenska

Volebné obdobie 2014 – 2018
---------------------------

### Otvorené mesto

#### Systémové zmeny

Systémové zmeny vo vedení mesta s cieľom čo najväčšej otvorenosti k občanom Trnavy bola jednou z kapitol predvolebného programu Petra Bročku Na začiatku volebného obdobia splnil Bročka predvolebný sľub, keď zverejnil pracovný kalendár primátora. Bročka avizoval v predvolebnom programe komplexný audit v mestských spoločnostiach a na mestskom úrade. Koncom roka 2015 zverejnila Transparency International Slovensko výsledky protikorupčného auditu na mestskom úrade, ktorý financovala nadácia Zastavme korupciu. Vytvorenie nasledujúcich poradných orgánov primátora: Rada seniorov, Rada mládeže, Trnavské podnikateľské fórum a Rada občianskych združení, ako spôsob zapojenia širšej verejnosti do fungovania mesta, bol jeden z Bročkových bodov v programe. V roku 2015 vznikol nový poradový orgán: Univerzitná rada mesta, ktorá sa skladala zo študentov trnavských vysokých škôl. Verejné diskusie s občanmi o navrhovaných aktivitách v meste a spoločné určovanie priorít boli jedným z bodov programu. Významná verejná diskusia s vedením mesta sa uskutočnila v roku 2016 ohľadom vývoja územného plánu pri IBV Kamennom mlyne, ktorá polarizovala občanov.

#### Participácia

Mesto Trnava odštartovalo proces participatívneho plánovania verejných priestorov v novembri 2016. Prieskum verejnej mienky sa dosiaľ konal ohľadom nasledujúcich projektov: vnútroblok na sídlisku Na hlinách, ihrisko na Gejzu Dusíka, parčík na Kapitulskej ulici, sídliskový a školský dvor Agátka, deväť dvorov na Hospodárskej, vnútroblok na Okružnej, dvor č. 1 na Zátvore, Park Janka Kráľa.

Bročka plánoval spustiť aj ďalší projekt, ktorý by zapojil Trnavčanov pri plánovaní projektov a akcii v meste pod názvom participatívny rozpočet, v ktorom by Trnavčania mali možnosť rozhodovať o tom, akým spôsobom sa použije časť z verejných zdrojov. Tento projekt sa podarilo spustiť v roku 2016.

#### Transparentnosť

Trnavská samospráva v roku 2014 bola umiestnená v rebríčku transparentnosti miest, ktorý vyhodnocuje Transparency International Slovensko, na 42. mieste so 49% úrovňou transparentnosti, pričom mestu bola udelená známka C. Počas dvoch rokov nového vedenia samosprávy s primátorom Petrom Bročkom sa Trnava posunula v rebríčku až o 22 miest, a tak skončila na 20. mieste s celkovým výsledkom 61% transparetnosti. Trnavská samospráva si počas ďalších dvoch rokoch prilepšila o tri priečky v rebríčku a skončila na 17. mieste s celkovým hodnotením A-.

### Kultúra, pamiatky a turizmus

#### Kultúra

Trnavská samospráva by mala podľa Petra Bročku aktívne spolupracovať s domácou kultúrnou scénou a položiť základy Mestského kultúrneho centra kvalitnou rekonštrukciou existujúcich mestských priestorov. Sľubované sezónne premietanie filmov a dokumentov na hradobný múr na Hlbokej ulici. sa prvýkrát uskutočnilo v roku 2016 pod názvom Kino pod hviezdami a premietanie prebiehalo pri hradbách za gotickou rímskokatolíckou Bazilikou sv. Mikuláša  Sezónna akcia Kino pod hviezdami sa každoročne koná v zrekonštruovanom verejnom priestore Parčík Bela IV, ktorý ponúka priestory na oddych a komorné kultúrne podujatia. Trnavská samospráva vytvorila zo zanedbaného priestoru nový atraktívny parčík. ktorý bol pomenovaný podľa významného uhorského kráľa Bela IV. ktorý udelil Trnave výsadu slobodného kráľovského mesta ako prvému na Slovensku.

#### Pamiatky

Iluminácia severného úseku východnej vetvy trnavského opevnenia z križovatky Hlboká – Bučianska – Špačinská – Rybníková
Trnavské mestské opevnenie vybudované v 13. storočí je národná kultúrna pamiatka, ktorá patrí medzi najstaršie zachované fortifikačné systémy na Slovensku a je aj najzachovalejším tehlovým opevnením v strednej Európe Mestská samospráva dokončila rekonštrukciu južnej veže z polovice 13. storočia v najstaršom dochovanom úseku mestského opevnenia na ulici Dolné bašty v roku 2017. Trnavská spoločnosť North Tower realizovala rekonštrukciu severovýchodnej veže hradieb, želiarskeho domčeka aj s parčíkom na základe zmluvy s mestom z roku 2015, ktorá spoločnosti udeľovala využívať objekty za 1 euro ročne po dobu 30 rokov s možnosťou predĺženia zmluvy o 10 rokov. Trnava tým získala atraktívny verejný priestor za symbolické 1€. Mestská samospráva pre zviditeľnenie východného mestského opevnenia uskutočnila v roku 2016 odstránenie drevín, krovín, ale aj obnovu hradieb na Hlbokej ulici. Práce na komplexnej obnove mestského opevnenia v Trnave pokračovali na južnej časti východnej vetvy na Hlbokej ulici v roku 2018. V roku 2017 plánovala radnica po konzultácií so zahraničnými architektmi postaviť zaniknutú Dolnú bránu mestského opevnenia formou murovanej veže v plnej výške, v hre bola aj konštrukcia z kovu a skla. Ale Krajský pamiatkový úrad Trnave stanovil úroveň výšky Dolnej brány na 1 meter nad terénom a stredoveký barbakan do výšky približne 60 cm. Mesto vybudovalo zaniknutú Dolnú bránu na úroveň, akú odporučil Krajský pamiatkový úrad Trnave.

Iluminácia severného úseku východnej vetvy trnavského opevnenia, pohľad z lávky na Hlbokej ulici
Občianske združenie Lepšia Trnava, ktoré Bročka zakladal, skúsilo hradby na Hlbokej ulici dočasne nasvietiť už v roku 2014 pomocou osem prinesených reflektorov a agregátom na výrobu elektrickej energie. Svoj nápad ponúkli vtedajšiemu vedeniu mesta. Veci sa pohli dopredu až v roku 2017 s novým vedením mesta, kedy bolo vykonané nočné nasvietenie časti východnej vetvy hradieb – úsek od severovýchodnej veže až po bránu za Bazilikou sv. Mikuláša. Nasvietenie významných lokalít v centre mesta mal vo volebnom programe primátor Peter Bročka.

### Zeleň, klimatické zmeny a verejný priestor

#### Zeleň

Parčík Bela IV. pri hradbách medzi Jerichovou a Hornopotočnou ulicou
Hľadať miesta pre nové parky a lesoparky bol jeden z bodov programu Petra Bročku. Mesto Trnava v roku 2017 zo zanedbaného priestoru. vytvorilo nový atraktívny parčík pre oddych a komorné kultúrne podujatia priamo v historickom jadre mesta. Park bol pomenovaný podľa významného uhorského kráľa Bela IV. ktorý udelil Trnave výsadu slobodného kráľovského mesta ako prvému na Slovensku. 

Novovytvorený Parčík Bela IV. sprístupnili pre verejnosť v roku 2017Zvýšiť ekologickú stabilitu sa podarilo aj vďaka premene zanedbaného pozemku na novú oddychovú zónu Dominantou lesoparku Štrky sa stalo novovytvorené jazero, do ktorého tečie voda zo studne, pribudli aj nové chodníky, prístrešok s grilom, lavičky a ďalší mobiliár z prírodných materiálov, najčastejšie z agátového dreva, búdky pre vtáky a netopiere, úkryty pre hmyz, močiarna vegetácia, ktorá sa stará o čistenie vody a spevnenie brehov, lúčny porast. Celkový projekt bol dokončený v roku 2019, ale radnica začala prípravy projektu v roku 2017 a dodávateľa stavebných prác hľadali o rok neskôr. 

Oddychová zóna Štrky v Trnave
Obnovy sa dočkal aj v roku 2017 známy lesopark v Kamennom mlyne. Ciele obnovy zahrňovali zvýšenie ekostability lokality, vytvorenie vhodných podmienok na krátkodobý oddych a rekreáciu, zvýšenie estetickej a ekologickej hodnoty územia. Vybudované boli bežecké trasy, doplnené boli mobiliár a informačné panely, rekonštrukciou prešlo verejné osvetlenie, uskutočnili sa pestovateľské opatrenia v podobe ošetrenia pôvodných drevín a bolo vybudované aj odpočívadlo s drevenou terasou. Radnica začala aj prípravu projektu vybudovanie dreveného móla na hladine Horného rybníka v Kamennom mlyne.

V roku 2015 samospráva vysadila 1 194 stromov, v roku 2016 to bolo ďalších 492 stromov a počas jari roka 2017 to bolo 187. S rokom 2014 celková výsadba stromov činila takmer 2700. Titul *Európske mesto stromov 2017* udelila Trnave Európska arboristická rada.

Mesto Trnava od roku 2014 pripravovala projekt zatienenia a ozelenenia lávky na Starohájskej ulici, na sídlisku Družba, ktorý by zmiernil prehrievanie objektu, spomalil prúdenie vzduchu pri veternom počasí a vytvoril pre chodcov priestory na krátkodobý oddych. Premostenie bolo v zlom technickom stave, preto musela byť najprv zabezpečená sanácia lávky. V roku 2017 sa dočkala lávka rekonštrukcie. Zámer ozelenenia lávky mohol preto napredovať, ale na prvú verejnú súťaž zo septembra 2018 sa prihlásil len jeden uchádzač, a preto sa musel proces súťaže dodávateľa stavebných prác opakovať. Celý projekt vzišiel v rámci projektov Mestá odolné na dopady zmeny klímy a Adaptačného plánu mesta Trnava na dopady zmeny klímy – vlny horúčav.

Trnavská samospráva v roku 2018 vypísala verejnú súťaž na vypracovanie projektovej dokumentácie novej relaxačno – oddychovej zóny v lokalite Medziháj na ploche 110 hektárov, ktorá zahŕňa aj revitalizáciu vodného toku potoka Parná a jej okolia v riešenom území zamýšľanej multifunkčnej zóny zameranej na oddych návštevníkov v prírodnom prostredí.

Cieľ postupnej revitalizácie všetkých existujúcich mestských parkov si udelil Bročka v predvolebnom programe. Riešenia pre obnovu mestského Parku Janka Kráľa vzišli formou verejnej anonymnej krajinársko-architektonickej súťaže.. Pre obnovu Ružového parku si Peter Bročka udelil v predvolebnom programe za cieľ prípravu projektu, ktorý by nie len obnovil park, ale by ho aj v spolupráci s Trnavským samosprávnym krajom prepojil so záhradou Knižnice Juraja Fándlyho v Trnave. Príprava projektu začala v roku 2016 a práce sa pohli dopredu v roku 2018. Riešenia s Trnavčami hľadali aj pre parčík na Kapitulskej ulici formou participatívneho plánovania.

#### Verejný priestor na sídliskách

Bročka mal v programe pre lepšiu zeleň na sídliskách zatraktívnenie prostredia a vnútroblokov sídlisk novými odpočinkovými zónami, výsadbou novej zelene a obnovením zastaraného mobiliáru. V roku 2017 prebehla obnova dvoch sídliskových dvorov na Zátvore (dvor č. 2 a 3) a zároveň prebehla humanizácia dvoru č. 1 na Vodárni. V roku 2018 začala výstavba novej pobytovej zóny na ulici Gejzu Dusíka, sídlisko Prednádražie, ktorá bola v roku 2019 odovzdaná do užívania.

Okrem realizácie samotných projektov začal aj proces v roku 2016 formou participatívneho plánovania verejných priestorov. Z prieskumov verejnej mienky vznikli projektové dokumentácie pre: prvé štyri dvory na Hospodárskej ulici, vnútroblok na Okružnej, dvor č. 1 na Zátvore.

Riešenia vzišli aj formou verejnej anonymnej krajinársko-architektonickej súťaže pre obnovu sídliskového a školského dvora Agátka.

Participatívne plánovanie, ale bez vypracovania projektu, sa uskutočnilo aj na sídlisku Na hlinách, ale aj pre zvyšných päť dvorov na Hospodárskej ulici..

#### Strategické dokumenty

Trnavská radnica si nechala vypracovať strategické dokumenty pre adaptáciu meniacej sa klímy, ktorých cieľom je zníženie zraniteľnosti mesta na častejšie a intenzívnejšie vlny horúčav. V roku 2015 zostavili odborníci Stratégiu adaptácie mesta Trnava na dopady zmeny klímy – vlny horúčav a v roku 2018 bola publikovaná 1. verzia Akčného plánu integrovaného environmentálneho manažmentu funkčnej mestskej oblasti Trnava, ktorého cieľom je navrhnúť s výhľadom do roku 2030 integrovaný, udržateľný manažment využívania územia funkčnej mestskej oblasti Trnava v procese územného plánovania s dôrazom na integrované riadenie ochrany životného prostredia a integrované využívanie územia. Zo strategických dokumentov vznikol aj projekt zatienenia a ozelenenia lávky na Starohájskej ulici.

Kritika
-------

### Povolenie kontroverzným aktivistom využiť budovu mestskej polície

Bročka v priebehu roka 2016 povolil niekoľkým kontroverzným aktivistom, vrátane Kotlebovho kolegu Mariána Mišúna, asistenta poslanca Kotlebovej ĽS NS Martina Beluského, urobiť začiatkom septembra v budove trnavskej mestskej polície prednášku o genocíde slovenského národa. Mišún sa objavuje v spoločnosti neonacistov a ako mestského policajta ho z trnavskej mestskej polície prepustili v roku 2012 po tom, ako podpálil vlajku Európskej únie a obvinili ho z prečinu výtržníctva. Vyhodili ho aj z miestneho odboru Matice slovenskej v Púchove. Matica na Mišúna v roku 2010 podala trestné oznámenie za jeho rasistický slovník. Mišúnova prednáška sa mala pôvodne uskutočniť 29. augusta toho istého roku v Župnom dome v Púchove, ale prevádzkovatelia nakoniec priestory na jej konanie neposkytli. Trnavský primátor s tým však nemal problém, za čo si vyslúžil vlnu kritiky od občanov aj aktivistov.

Kontroverzný aktivista Rudolf Vasky spolu s Martinom Daňom z občianskeho združenia GINN a asistentom kotlebovho poslanca Mariánom Mišúnom si najprv pýtali povolenie využiť Západné krídlo radnice, primátor Bročka im však v liste ponúkol alternatívu na Trhovej ulici 2 v Trnave, kde sídli Mestská polícia. Primátor si tým vyslúžil pochvalu od podporovateľov Kotlebovej ĽS NS, ale aj od Vaskeho. V tomto istom období, kedy im povolenie udelil Peter Bročka, sa polícia zaoberala kontroverzným bilbordom, na ktorom je Mišún spolu s ďalším z neúspešných kandidátovKotlebovej ĽS NS Mariánom Magátom. Nad nimi je nápis „Zatočíme s asociálmi a politickými zlodejmi. Pošleme ich do pracovných táborov". Mišún bol aj členom pôvodnej strany Mariána Kotlebu – Slovenskej pospolitosti, ktorú rozhodnutím Najvyššieho súdu rozpustili, pretože jej politická činnosť bola v rozpore s Ústavou SR.

Trnavský primátor Peter Bročka napísal vo svojom stanovisku, že v slobodnom kráľovskom meste nebude upierať nikomu právo hovoriť, keďže na danom fóre človek môže vďaka demokracii a slobode slova prejavovať svoje názory pokiaľ neporuší zákon. Petra Régnacq Trnková z nadácie Zastavme korupciu odkázala Bročkovi, že týmto správaním legitimizuje extrémistov prostredníctvom toho, že im poskytuje mestské priestory.

Referencie
----------

1. 1 2 3 4   *JUDr. Peter Bročka LL.M – kto som* [online]. Trnava: [cit. 2014-07-01]. Dostupné online. Archivované 2016-03-31 z originálu.
2. 1 2   *Interview s Petrom Bročkom* [online]. Trnava: [cit. 2018-11-12]. Dostupné online.
3. 1 2  SITA. Malý zázrak v Trnave. Vyhral Peter Bročka, muž s jediným bilbordom. *aktuality.sk* (Bratislava: aktuality.sk), 2014-11-16. Dostupné online [cit. 2018-11-04].
4. 1 2  TASR. Komunálne voľby 2018: V Trnave bude primátorom opäť Peter Bročka. *aktuality.sk* (Bratislava: aktuality.sk), 2018-11-11. Dostupné online [cit. 2018-11-04].
5. ↑  POKORNÝ, Patrik. Kandidatúru na primátora ohlásil poslanec Marián Galbavý, vznikla platforma Priateľská Trnava. *trnava-live* (Trnava), 2018-08-21. Dostupné online [cit. 2018-11-12].
6. ↑  Mesto Trnava. *Poznáme nového primátora a poslancov mestského zastupiteľstva v Trnave vo volebnom období 2018 – 2022* [online]. Trnava: 2018-11-11, [cit. 2018-11-12]. Dostupné online.
7. 1 2 3 4 5 6 7 8 9 10 11 12   *JUDr. Peter Bročka LL.M – životopis* [online]. Bratislava: Únia miest Slovenska, [cit. 2015-01-01]. Dostupné online. [nefunkčný odkaz]
8. ↑  POKORNÝ, Patrik. Má byť inovatívny, realistický a bez populizmu. Peter Bročka predstavil svoj volebný program. *trnava-live* (Trnava), 2014-10-30. Dostupné online [cit. 2014-10-30].
9. 1 2 3 4 5  BROČKA, Peter. *Volebný program: Otvorené mesto* [online]. Trnava: Za lepšiu Trnavu. Dostupné online. Archivované 2014-11-26 z originálu.
10. ↑  SITA. Primátor Bročka zverejnil svoj pracovný kalendár. *Trnavský hlas* (Trnava), 2014-12-30. Dostupné online [cit. 2014-12-30].
11. ↑  POKORNÝ, Patrik. Transparency International zverejnila výsledky protikorupčného auditu na mestskom úrade. *trnava-live* (Trnava), 2015-10-15. Dostupné online [cit. 2015-10-15].
12. ↑  POKORNÝ, Patrik. Trnkova Nadácia Zastavme korupciu otvára spoluprácu s mestom, úrad čaká protikorupčný audit. *trnava-live* (Trnava), 2015-01-19. Dostupné online [cit. 2015-01-19].
13. ↑  POKORNÝ, Patrik. Novým poradným orgánom primátora sa stala Univerzitná rada mesta Trnava. *trnava-live* (Trnava), 2015-11-18. Dostupné online [cit. 2015-11-18].
14. ↑  POKORNÝ, Patrik. Mesto verejne odprezentuje vývoj územného plánu pri Kamennom mlyne. *trnava-live* (Trnava), 2016-05-26. Dostupné online [cit. 2016-05-26].
15. 1 2 3 4 5 6 7  Mesto Trnava. *Participatívne plánovanie* [online]. Trnava:. Dostupné online.
16. ↑  Mesto Trnava. *Trnavčania budú hlasovať za projekty, ktoré dostanú peniaze z Participatívneho rozpočtu* [online]. Trnava: 2016-05-18, [cit. 2016-05-18]. Dostupné online.
17. ↑  HANDZUŠOVÁ, Dominika. Nový rebríček transparentnosti miest. *trnava.dnes24* (Trnava), 2014-10-03. Dostupné online [cit. 2014-10-03].
18. ↑  POKORNÝ, Patrik. Trnava skončila v rebríčku transparentnosti 100 slovenských miest a obcí na dvadsiatom mieste. *trnava-live* (Trnava), 2016-11-25. Dostupné online [cit. 2016-11-25].
19. ↑  HANIGOVSKÁ, Monika. Nový rebríček transparentnosti miest: Trnava v skvelej forme. *trnava.dnes24* (Trnava), 2018-10-26. Dostupné online [cit. 2018-10-26].
20. 1 2 3  BROČKA, Peter. *Volebný program: Kultúra, pamiatky a turizmus* [online]. Trnava: Za lepšiu Trnavu. Dostupné online. Archivované 2014-12-22 z originálu.
21. ↑  Mesto Trnava. *Kino pod hviezdami uvedie troch slovenských režisérov* [online]. Trnava: 2016-06-14, [cit. 2016-06-14]. Dostupné online.
22. 1 2 3 4  Mesto Trnava. *Parčík Bela IV. pri hradbách už víta prvých návštevníkov* [online]. Trnava: 2017-05-18, [cit. 2017-05-18]. Dostupné online.
23. 1 2  POKORNÝ, Patrik. Cez víkend sa uskutoční verejná prezentácia budúceho Parčíka Bela IV. za hasičmi. *trnava-live* (Trnava), 2015-07-23. Dostupné online [cit. 2015-07-23].
24. 1 2  POKORNÝ, Patrik. Južný úsek východnej vetvy mestských hradieb bude zrekonštruovaný do konca septembra. *trnava-live* (Trnava), 2018-08-01. Dostupné online [cit. 2018-08-01].
25. ↑  Mesto Trnava. *Rekonštrukcia južnej veže stredovekého trnavského mestského opevnenia je už dokončená* [online]. Trnava: 2017-07-19, [cit. 2017-07-19]. Dostupné online.
26. ↑  POKORNÝ, Patrik. Severnú vežu, želiarsky domček aj parčík s ihriskom investor odovzdal mestu. Na podpis nájomnej zmluvy sa zatiaľ čaká. *trnava-live* (Trnava), 2019-03-22. Dostupné online [cit. 2019-03-22].
27. ↑  POKORNÝ, Patrik. Mestské hradby budú opäť viditeľnou súčasťou panorámy Trnavy. *trnava-live* (Trnava), 2016-02-17. Dostupné online [cit. 2016-02-17].
28. 1 2 3  POKORNÝ, Patrik. Dolnú bránu stavať nebudú, vznikne len prezentácia archelogických nálezov. *trnava-live* (Trnava), 2017-07-24. Dostupné online [cit. 2017-07-24].
29. 1 2 3  SITA. Nápad s nasvietením hradieb posúvajú dopredu, radnica hľadá dodávateľa. *Trnavský hlas* (Trnava), 2017-04-25. Dostupné online [cit. 2017-04-25].
30. 1 2 3 4  BROČKA, Peter. *Volebný program: Zeleň* [online]. Trnava: Za lepšiu Trnavu. Dostupné online. Archivované 2014-12-22 z originálu.
31. 1 2 3  POKORNÝ, Patrik. Zanedbaný lesík na Štrkoch sa premení na oddychovú zónu s vodnou plochou možno ešte v tomto roku. *trnava-live* (Trnava), 2018-02-22. Dostupné online [cit. 2018-02-22].
32. ↑  SITA. V lokalite Štrky na okraji Trnavy pribudlo jazero, podľa pamätníkov tam bolo aj v minulosti. *Trnavský hlas* (Trnava), 2019-06-27. Dostupné online [cit. 2019-06-27].
33. 1 2 3  POKORNÝ, Patrik. Lesopark pod Kolibou v Kamennom mlyne sa dočká obnovy, revitalizácia prebehne počas leta. *trnava-live* (Trnava), 2017-06-20. Dostupné online [cit. 2017-06-20].
34. ↑  POKORNÝ, Patrik. Radnica chce získať financie na vybudovanie kruhového dreveného móla v Kamennom mlyne z eurofondov. *trnava-live* (Trnava), 2018-02-06. Dostupné online [cit. 2018-02-06].
35. 1 2 3  Mesto Trnava. *Trnava sa stala Európskym mestom stromov 2017* [online]. Trnava: 2017-05-19, [cit. 2017-05-19]. Dostupné online.
36. 1 2 3 4 5 6  POKORNÝ, Patrik. Ozelenenie lávky súťaží mesto na druhý pokus, k realizácii zámeru za pol milióna eur by mohlo prísť v roku 2019. *trnava-live* (Trnava), 2018-12-10. Dostupné online [cit. 2018-12-10].
37. ↑  POKORNÝ, Patrik. Pri Medziháji chce mesto vytvoriť na ploche 110 hektárov prírodný komplex biotopov s vodou a tisíckami stromov. *trnava-live* (Trnava), 2018-11-21. Dostupné online [cit. 2018-11-21].
38. ↑  POKORNÝ, Patrik. Pripravovaný projekt komplexnej obnovy Ružového parku si vyžiada výrub desiatok stromov. *trnava-live* (Trnava), 2018-05-22. Dostupné online [cit. 2018-05-22].
39. ↑  POKORNÝ, Patrik. Začiatok obnovy dvoch sídliskových dvorov na Zátvore sa presúva na obdobie po Veľkej noci. *trnava-live* (Trnava), 2017-02-06. Dostupné online [cit. 2017-02-06].
40. ↑  Mesto Trnava. *Začala sa humanizácia dvora na Veternej ulici 1 – 17* [online]. Trnava: 2017.09.21, [cit. **Chyba: Neplatný čas**]. Dostupné online.
41. ↑  POKORNÝ, Patrik. Na ulici Gejzu Dusíka odovzdali do užívania novú pobytovú zónu. *trnava-live* (Trnava), 2019-05-17. Dostupné online [cit. 2019-05-17].
42. ↑  Mesto Trnava. *Predstavujeme návrhy prvých štyroch dvorov na Hospodárskej ulici* [online]. Trnava: 2018.01.30. Dostupné online.
43. ↑  POKORNÝ, Patrik. Pre projekt humanizácie vnútrobloku na Okružnej ulici sa bude mesto uchádzať o nenávratný finančný príspevok. *trnava-live* (Trnava), 2018-02-07. Dostupné online [cit. 2018-02-07].
44. ↑  POKORNÝ, Patrik. Participatívne plánovaný sídliskový dvor na Zátvore sa stane realitou. *trnava-live* (Trnava), 2019-08-26. Dostupné online [cit. 2019-08-26].
45. ↑  Mesto Trnava. *Stratégia adaptácie mesta Trnava na dopady zmeny klímy – vlny horúčav* [online]. Trnava: január 2015. Dostupné online.
46. ↑  Mesto Trnava. *Akčný plán integrovaného environmentálneho manažmentu funkčnej mestskej oblasti Trnava* [online]. Trnava: marec 2018. Dostupné online.
47. 1 2 3 4  Ladislav Bariak ml.. Marián Mišún bude asistentom Kotlebovho poslanca, v minulosti pálil vlajku EÚ. *aktuality.sk* (Bratislava: aktuality.sk), 2016-05-23. Dostupné online [cit. 2018-11-04].
48. 1 2  CUPRIK, Roman. Do Trnavy sa tlačí extrém aj cez primátora. *SME* (Bratislava: Petit Press), 2016-09-28. Dostupné online [cit. 2018-11-04].
49. ↑  SITA. Mišún po obvinení z výtržníctva v mestskej polícii skončil. *mytrnava.sme.sk* (Trnava: Petit Press), 2012-11-19. Dostupné online [cit. 2018-11-04].
50. 1 2 3  ŠTEPÁNEKOVÁ, Lenka. Extrémistov v Púchove nechceli, priestor dostanú v Trnave. *mytrnava.sme.sk* (Trnava: Petit Press), 2016-08-28. Dostupné online [cit. 2018-11-04].
51. ↑  TRŠKO, Michal. Keď hipster primátor najviac rozumie bicyklovaniu. *SME* (Bratislava: Petit Press), 2016-09-27. Dostupné online [cit. 2018-11-04].
52. ↑  SITA. Ministerstvo rozpustilo Slovenskú pospolitosť. *SME* (Bratislava: Petit Press), 2008-11-14. Dostupné online [cit. 2018-11-04].

Externé odkazy
--------------

* Oficiálna stránka primátora Petra Bročku
* Facebook Petra Bročku